ვასილ თუმანიშვილი

ვასილ მიხეილის ძე თუმანიშვილი (დ. 27 სექტემბერი, 1857, თბილისი — გ. 27 იანვარი, 1912)  — ქართველი საზოგადო და თეატრალური მოღვაწე, პუბლიცისტი, ჟურნალისტი.

 ბიოგრაფია 
ვასილ თუმანიშვილი დაიბადა თბილისში ცნობილი ქართველ პოეტის, თეატრის კრიტიკოსისა და საზოგადო მოღვაწის, მიხეილ ბირთველის ძე თუმანიშვილის ოჯახში.

ვასილი, ჯერ კიდევ გიმნაზიაში სწავლისას, შევიდა სცენის მოყვარეთა წრეში. გიმნაზიელებისაგან შემდგარი წრე თავიდან კერძო სახლებში დგამდა პიესებს,  მერე კი — ძველი სახაზინო თეატრის სცენაზე. ვასილ თუმანიშვილი თამაშობდა როგორც სერიოზულ პიესებში, მაგალითად ალექსანდრე გრიბოედოვის „ვაი ჭკუისაგან“, ისე კომედიური ჟანრის.

70-იანი წლების ბოლოს, თბილისის გიმნაზიის დამთავრების შემდეგ, სწავლა განაგრძო მოსკოვის უმაღლესი ტექნიკური სასწავლებლის კურსებზე, შემდგომ გადავიდა პეტროვო-რაზუმოვსკის სატყეო-სამეურნეო აკადემიაში, რომელიც ავადმყოფობის გამო ვერ დაასრულა.

მოსკოვსა და პეტერბურგში ყოფნის დროს ვასილი იღებდა მონაწილეობას საქველმოქმედო ხასიათის „კავკასიის საღამოების“ გამართვაში. 

სამშობლოში დაბრუნების შემდგომ, 1886-1888 წლებში ვასილ თუმანიშვილი რეჟისორობდა თბილისი ქართულ თეატრს. 9 წლის განმავლობაში იყო ქართული დრამატული საზოგადოების გამგეობის წევრი.  

ვასილ თუმანიშვილი იყო თბილისის „არტისტული საზოგადოების“ ერთ-ერთი დამაარსებელი. 1905 წელს იგი აირჩიეს ამ საზოგადოების მამასახლისთა საბჭოს თავმჯდომარედ. მისი ხელმძღვანელობით იდგმებოდა რუსული კლასიკური პიესები, განსაკუთრებით გოგოლისა და ოსტროვსკის. ხშირად თვითონაც თამაშობდა. მას დიდი წვლილი მიუძღვის ქართული სასცენო საქმის მოწესრიგებისა და განვითარების საქმეში.

ვასილ თუმანიშვილი თეატრალური მოღვაწეობის პარალელურად აქტიურად თანამშრომლობდა კავკასიის რუსულენოვან პრესასთან, აქვეყნებდა სხვადასხვა სახის პუბლიცისტურ წერილებს.  80-იანი წლების ბოლოს თანამშრომლობა დაიწყო ნიკო ნიკოლაძის „ნოვოე ობოზრენიასთან“. აღნიშნული გაზეთი 1891 წელს გადავიდა მისი უფროსი ძმის, გიორგი თუმანიშვილის, ხელში. ვასილი  თავის ძმებთან, გიორგისთან და კონსტანტინესთან, ერთად რედაქტორობდა გაზეთს.

ლიტერატურა
თავ. ვასილ თუმანიშვილი // თემი : საპოლიტიკო და სალიტერატურო გაზეთი. თბილისი, 1912. N 57 (6 თებერვალი). გვ.1-2.

რესურსები ინტერნეტში

ვასილ მიხეილის ძე თუმანიშვილი | ქართული ენციკლოპედია

კატეგორია:დაბადებული 27 სექტემბერი
კატეგორია:დაბადებული 1857
კატეგორია:გარდაცვლილი 27 იანვარი
კატეგორია:გარდაცვლილი 1912
კატეგორია:ქართველი საზოგადო მოღვაწეები
კატეგორია:ქართველი თეატრის რეჟისორები
კატეგორია:ქართველი ჟურნალისტები
კატეგორია:ქართველი პუბლიცისტები